Jeg ville egentlig bare brokke mig til min omverden og så lade det være med det, men når ElGiganten er så flinke at sende mig en mail hvor da direkte opfordrer mig til at skrive min mening på TrustPilot, skal jeg da gladelig gøre det.
Der er mange eksempler på dårlig service i deres butikker, men lad os holde os til denne ene oplevelse som jeg er blevet forespurgt om feedback på:


Jeg havde bestilt en vare på deres webshop som led i deres weekendtilbud. En BluRay-film til 25,-, supergodt tilbud så det skal de ikke høre noget for - jeg er generelt meget vild med ElGigantens gode tilbud, og har tit bestilt fra dem uden problemer (det skal de også have!). Problemet opstod efter jeg modtog en anden film end den jeg havde bestilt, og var nødt til at bevæge mig ned i deres fysiske butik, en oplevelse jeg ikke vil anbefale til nogen.
Jeg havde skrevet til deres support omkring at jeg havde modtaget den forkerte vare, og blev ringet op af en flink kundeservicemedarbejder dagen efter, som fortalte at de ville ombytte den. Der var to på lager i den lokale ElGigant, så jeg skulle bare gå ned i den med mit ordrenummer og få en den rigtige udleveret ved kassen.
For 25,- tror jeg de fleste andre butikker bare havde sendt den rigtige, og sagt skidtpyt med den anden, vi vil ikke besvære vores kunde for så lidt - men jeg kan heller ikke bebrejde dem for at ville have orden i deres system, og gerne have den forkerte film retur.

Da jeg i den pågældende butik havde stået i kø ca. 10 minutter for at komme til kassen, blev jeg bedt om selv at finde filmen på hylden, og ellers bede en sælger i butikken om at finde den på lageret. Allerede her er det lidt skidt, at de ikke havde lagt den til side til mig, når nu de kun havde to på lager.
Dette er desværre meget almindelig praksis, også i forbindelse med deres Collect@Store ordning, hvor man nogle timer efter bestilling modtager en direkte forfalsket bekræftelse af at vare er plukket og klar til afhentning ved butikkens kasse (selv i butikker, hvor lagerstatus har fejl, og varen aldrig har eksisteret i den butik).
Det blev dog gjort endnu værre af at filmen ikke stod på deres hylde, og det var umuligt at få fat på en sælger. Efter at have rendt rundt i et stykke tid efter nogen som helst i ElGiganten-skjorte, finder jeg endelig en der meget passende er på vej ud på lageret - i stedet for lige at hjælpe, gør han mig opmærksom på at de "har kø-kultur" og jeg skal tage et nummer.
På trods af at der er tale om at de har begået en fejl, og jeg besværer mig med at tage ned i deres butik og blive sendt rundt i systemet, nægter de altså at tage aktion på problemet, og placerer mig i kø bag kunder der skal have vejledning og diverse andre forespørgsler.
Da jeg igen påpeger at det ikke er en fejl fra min side, men at det er dem der har lovet at finde min vare for at udbedre problemet, griner han mig direkte op i ansigtet og siger at det er han fuldstændig ligeglad med, og at jeg skal vente så lang tid som det nu tager. Jeg har sjældent følt mig så dårligt behandlet af en ansat i en butik, jeg forstår slet ikke hvordan den slags mennesker kan være ansat i detailbranchen. Man skulle tro han havde fået besked på at få kunderne til at føle sig uvelkomne.

Det medfører så en ventetid på over en halv time, hvor kun én enkelt mand bemander Radio- og TV-afdelingen, og skal igennem adskillige kunder der skal have demonstreret samtlige fjernsyn i butikken, før han endelig kommer til mig og kan bruge et par minutter på at gå ud på lageret og finde filmen til mig uden problemer (endnu en tendens jeg har været ude for samtlige gange jeg skal have fat i den afdeling).
Han kan dog ikke bare give mig den rigtige. Da han ikke kan ombytte penge, skal jeg op til kassen. Jeg kan ikke se hvorfor min sag skal behandles som normalt varebyt, da der er tale om at den vare jeg har fået faktisk er en anden end der er registreret fjernet fra deres system, men respekterer deres system.

Efter endnu 10 minutters ventetid ved kassen kommer jeg endelig op til samme pige der stod i kassen tidligere. Hun vil nu ikke udlevere den anden film til mig, da jeg ikke har kvittering med. Da jeg snakkede i telefon med supporteren sagde han som tidligere nævnt at jeg blot skulle have ordrenummeret med, men hun insisterer hårdnakket på at alle ved da at man skal have kvittering for at kunne bytte en vare.
Situationen er idiotisk, da jeg for det første ikke HAR en fysisk kvittering, da jeg har købt varen online (hvorfor ordren burde kunne ses i deres system!), og den følgeseddel der kom i pakken sammen med varen, som jeg HAR medbragt, jo kun nævner den anden vare som jeg altså har KØBT, men ikke FÅET. Der er stadig ikke tale om en byttesag, men at jeg blot skal have den vare jeg retmæssigt har købt - hvad de gør med den anden film kan jeg reelt set være ligeglad med.
Men når jeg høfligt spørger om hun ikke bare kan give mig filmen, og så ordne deres interne logistik bagefter, så jeg ikke behøver vente på den åbenbart besværlige process, bliver jeg igen talt ned til, og bedt om at "slappe af", for det er jo min skyld at jeg ikke har medbragt kvittering. Det er først efter endnu flere minutters venten og hårdnakket påeståelighed at jeg faktisk ender med at få den film jeg burde have, som hun i første omgang helt nægtede at lade mig have.

Når jeg til sidst kommer hjem igen, har jeg brugt halvanden time af min dag, og været udsat for diverse eksempler på dårlig behandling, for at få den vare jeg faktisk har bestilt i sin tid, en vare til sølle 25 kr...
Moralen er at Elgigantens webshop kan anbefales, men så snart der er noget der lugter af at man skal begive sig ned i en af deres butikker, bør man gøre hvad man kan for at holde sig væk.